VaMbeki Vanoti Nhaurirano dzeMDC neZanu PF Ngadzipere neChimbichimbi
Ukuwo MDC inoti Zanu PF inofanirwa kuratidza kuti ine chido chekuita zvinenge zvatenderanwa munhaurirano dziri pakati payo nebato iri
Mutungamiri weSouth Africa, VaThabo Mbeki, neChina vakaita hurukuro naVaRobert Mugabe, vakazoendazve kunoita hurukuro naVaMorgan Tsvangirai naVaArthur Mutambara, pamwe nevamwe vakuru vezvikwata zviviri izvi. VaMbeki vasangana nezvikwata zveMDC izvi pamwe chete. VaMbeki vanonzi vaudza vatungamiri veZanu-PF neMDC kuti vari kuda kuti hurukuro dzipere mukutanga kwazvita. Zanu-PF neMDC dzinonzi dziri kunetsana zvakanyanya panyaya yekuvandudza mitemo yakaita seAIPPA, POSA uye mitemo yesarudzo Asi VaMbeki vazoudza vatori venhau kuti hurukuro idzi dziri kufamba zvakanaka. Munyori mukuru muMDC, VaTendai Biti, vaudza vatori venhau kuti vakaudza VaMbeki kuti havasi kufara nekurohwa kuri kuitwa nhengo dzavo. Asi VaMugabe vati izvi ndezvemugotsi matsuro vakati VaTsvangirai vanofanirawo kutaura nezvemhirizhonga iri mubato ravo. Amai Priscilla Misihairmabwi-Mushonga ndivo mutevedzeri wemunyori weMDC inotungamirwa nmaVaArthur Mutambara. Mai Misihairambwi-Mushonga vaudza mutori wenhau Blessing Zulu weStudio 7 kuti vari kufara nezviri kubuda kubva muhurukuro kunyange hazvo paine zvishoma zvichiri kunetsa. Zvichakadaro nhengo dzinodarika mazana mana dzesangano reNCA dzaratidzira muHarare pange pachipfuura motokari dzanga dzakatakura VaMbeki. Zvinonzi vanhu gumi vasungwa, uye vamwe varohwa nemapurisa. Hatina kukwanisa kunzwa kuti vanhu ava vapomerwa mhosva ipi, uye kana vachiri kumapurisa. Sachigaro weNCA, Doctor Lovemore Madhuku, vaudza mutori wenhau Blessing Zulu kuti vanhu gumi vari kufungidzirwa kuti vasungwa mukuratidzira uku uye vamwe varohwa nemapurisa. . Dzimwe Nhau Kubva kuStudio 7...